text: Region vil forske i medicinsk cannabis
  20 september 2017 kl. 07.29
  Et nyt forskningsprojekt skal undersøge, om cannabis kan have en gavnlig effekt for forskellige typer patienter. 
  Politikerne i Region Syddanmark vil gerne have mere viden om brugen af medicinsk cannabis til behandling. Derfor skal området nu undersøges nærmere.
  - Vi vil rigtig gerne se om, der er patientgrupper, der kan have gavn af lægeordineret cannabis. Vi har hørt om mange, der siger, de har god gavn af cannabis, men som i dag ikke kan afskaffe sig det uden at bryde loven, siger Sundhedsudvalgsformand Poul- Erik Svendsen.
  Ifølge Poul-Erik Svendsen har der været begrænset interesse blandt lægerne til at udskrive cannabis på recept, og der skal der nu forskes mere i området.
  - Det er uprøvet land, men det skal ikke afholde os fra at udforske det, siger Poul-Erik Svendsen.
  Regeringen har sideløbende fremsat et lovforslag om en fireårig forsøgsordning med lægeordineret cannabis, der starter 1. januar 2018. Der er afsat 22 millioner kroner til ordningen.
  
  